Иджыри зыкъаужьыжакъым
«Спартак-Налшык» (Налшык) — «Мэшыкъуэ-КМВ» (Псыхуабэ) — 0:3 (0:1). Налшык. «Спартак» стадион. ШыщхьэуIум и 24-м. ЦIыху 250-рэ еплъащ.
Судьяхэр: Колтунов, Валеев (тIури Дон Iус Ростов щыщщ), Лацвиев (Шах- ты).
«Спартак-Налшык»: Щоджэн, Белоусов, Ольмезов, Сындыку, КIэдыкIуей, Хьэшыр, Салахетдинов (Дэхъу, 68), Машэжь, Шаваев (Iэпщацэ, 46), Ашу (Клышэ, 74), Бацэ (Апажэ, 79).
«Мэшыкъуэ-КМВ»: Малолетков, Кабулов, Лезгинцев, Ганиев, Пономарёв, Демидов, Сакадеев (Карибов, 79), Кюрджиев, Веркашанский (Нестеров, 63), Джатиев (Шевченкэ, 55), Мустафаев.
Топхэр дигъэкIащ: Курджиевым, 23-пенальтикIэ (0:1). Сакадеевым, 50 (0:2). Шевченкэ, 65 (0:3).
Дагъуэ къыхуащIащ: Щоджэным, Машэжьым, Ольмезовым, Трубициным (тренер нэхъыщхьэм), Салахетдиновым, Хамхоевым (джэгум хэмыту), Демидовым.
Джэгум къыхахуащ: Машэжьымрэ Мустафаевымрэ.
Астрахань щыIэу тхьэмахуэ ипэкIэ 0:6-уэ къызэрыщыхагъэщIам «Спартак-Налшыкым» и футболистхэм ерыщагъ къыхилъхьэн хуейт. Абыхэм къадэщIхэм ирагъэлъагъупхъэт ар зэрымыщIэкIэ къызэрыхъуар. АрщхьэкIэ…
Псыхуабэ и «Мэшыкъуэ-КМВ»-р щIэзыдза зэхьэзэхуэм и джэгугъуэ блэкIам япэу щытекIуауэ арат. Абы щыгъуэми, Мэхъэчкъалэ къикIа «Легион Динамо»-р 4:0-у зэрыхигъэщIам ди щIалэхэр мыбэлэрыгъыну къыхуриджэрт. Тхьэмахуэ дэкIауэ арат «Спартак-Налшыкми» мы зэхьэзэхуэм япэу зэрыщыфIахьрэ. Апхуэдэу щыт пэтми, фIэщщIыгъуейщ текIуэныгъэр (псом хуэмыдэу бжыгъэшхуэкIэ) зыIэрагъэхьэну я мураду хьэщIэхэр Налшык къэкIуауэ. Абыхэм я дежкIэ зы очкори насыпышхуэт.
Джэгум и щIэдзэкIэм къигъэлъэгъуащ ди щIалэхэр текIуэныгъэм зэрыхуэпабгъэр. Абыхэм я ебгъэрыкIуэныгъэ лъэщхэм Псыхуабэ къикIахэр я гъуэм иригулIыжат. Къыпщыхъунут «Спартак-Налшыкым» мыгувэу бжыгъэр къызэIуихыну. АрщхьэкIэ ар гугъэ нэпцIу къыщIэкIащ. 23-нэ дакъикъэм, налшыкдэсхэр къаруушхуэкIэ ипэкIэ зэрыкIуэтар къигъэсэбэпри, «Мэшыкъуэ-КМВ»-м и футболистхэм ящыщ зы ди гъуэм и закъуэу къыкIуэцIрыжащ. Абы зыпэщIэзыдза Щоджэн Борис ар ириудащ икIи пенальти къытхуилэжьащ. Ди гъуащхьэтетым и щыуагъэр игъэзэкIуэжыну хущIэкъуащ, ауэ метр пщыкIузым и деж щыту къеуа Курджиевым апхуэдэ Iэмал къритакъым — 0:1.
ХьэщIэхэр япэ зэрищам налшыкдэсхэм я лъэр щIигъэхуащ. Абыхэм сэбэп къахуэхъуакъым джэгур щызэпагъэуа дакъикъэхэм я тренерхэм кърата чэнджэщхэри. ЗэIущIэр ирагъэжьэжри, дакъикъитху дэкIауэ арат 0:2-уэ хэгъэрейхэм фIахь щыхъуам. Мыгувэу ещанэ топри я гъуэм дыхьащ.
Аргуэрыжьу бжыгъэшхуэкIэ зэрыхагъащIэм «Спартак-Налшыкыр» хъийм иригъэкIащ. «Мэшыкъуэ-КМВ»-ри икIуэтынутэкъым. Арати, джэгум и етIуанэ Iыхьэм икухэм зэхэлъэдэжри, лъэныкъуэхэр зэпщэфыIащ. Абы ипкъ иткIэ Машэжьымрэ Мустафаевымрэ зэIущIэм къыхахуащ, зыбжанэм судьям дагъуэ къахуищIащ, ди тренер нэхъыщхьэ Трубицин Сергейрэ джэгум хэмытыхха хьэщIэхэм я гъуащхьэтет Хамхоевымрэ ядэщIыгъуу.
«Спартак-Налшыкым» и Iуэхухэр иджыпсту зэрымыщIагъуэр къегъэлъагъуэ иужь зэIущIитIым и гъуэм топибгъу къызэрыдагъэкIамрэ езыр зэи къызэрыхэмыжаныкIыфамрэ. Абы ипэкIэ щыIа джэгугъуиплIым зыри къыщытекIуэфатэкъым. АдэкIэ нэхъыфIым дыщыгугъынщ.
Зэхьэзэхуэм япэ очкохэр щыфIэкIуэдащ Мейкъуапэ и «Дружба»-м. Дагъыстэным и къалащхьэм ар щефIэкIыфакъым щIыпIэ «Анжи»-м. Абы щхьэкIэ къэмынэу Адыгейм и футболистхэм зэпеуэм бжьыпэр щаIыгъщ, къакIэлъеIэ Астрахань и «Волгарь»-р Владикавказ щыIэу «Алания»-м бжыгъэшхуэкIэ къызэрыхигъэщIам и фIыгъэкIэ.
Иджы щыгъуазэ фыхуэтщIынщ етIуанэ дивизионым и «Ипщэ» гупым щекIуэкI зэхьэзэхуэм ипкъ иткIэ зэхэта зи чэзу джэгугъуэм кърикIуа бжыгъэхэм. Мис ахэр: «Урожай» (Краснодар) — «Спартак-Владикавказ» (Владикавказ) — 1:1, «Черноморец» (Новороссийск) — «Краснодар-3» (Краснодар) — 6:0, «Биолог-Новокубанск» (Прогресс) — «Интер» (Черкесск) — 2:0, «Алания» (Владикавказ) — «Волгарь» (Астрахань) — 3:0, «Анжи» (Мэхъэчкъалэ) — «Дружба» (Мейкъуапэ) — 2:2, «Легион-Динамо» (Мэхъэчкъалэ) — «Мэхъэчкъалэ» (Мэхъэчкъалэ) — 1:0, СКА (Дон Iус Ростов) — «Динамо-Ставрополь» (Ставрополь) — 1:3.
Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм хыхьэ къыкIэлъыкIуэ зэIущIэр фокIадэм и 1-м зэхэтынущ. А махуэм «Спартак-Налшыкыр» Дагъыстэным и къалащхьэм щIыпIэ «Мэхъэчкъалэм» щыдэджэгунущ.
Жыласэ Заурбэч.
